Document ID: /fineweb-2-swissfilter-quality_10-filterrobots/filtered/02821.jsonl.gz/39

U nedjelju 23. listopada 2005. u Menzingenu je održana vrlo zanimljiva kulturna manifestacija povodom 400-te godišnjice rođenja slikara Serafina Schöna.
Schön je rođen u Menzingenu (ZG) ali je svoja najvrijednija likovna ostvarenja stvorio kao franjevac u svetištu Majke Božje Trsatske kraj Rijeke. Svoje rodno mjesto nije zaboravio pa jedno od njegovih najljepših djela krasi glavni oltar župne crkve – Sv.Ivan Krstitelj. Riječki filmski radnik Bernardin Modrić napravio je vrlo uspješni dokumentarni film Povratak Serafina Schöna o životu i djelu ovog značajnog hrvatskog (i švicarskog) baroknog slikara. Poznati riječki fotograf Rino Gropuzzo autor je izložbe fotografija o franjevcima na Trsatu. O autorima i slikaru smo već pisali u najavi ove manifestacije.
Svečanost u Menzingenu počela je u župnoj crkvi pozdravnim govorima predsjednice općine Menzingen Margrit Hegglin i veleposlanika RH dr. Mladena Andrlića. Slijedio je veličanstveni koncert Zuger Trompetentrio, a potom referat povjesničara Ursa Beata Frei koji je prisutnu publiku upoznao s kulturno-povijesnim okolnostima u kojima je djelovao slikar Schön. Svečanost je nastavljena u vijećnici općine Menzingen. U ime grada Rijeke domaćinima se obratila Ivanka Persić, a referat o svetištu Trsat pročitao je provincijal fra Lucije Jagec, a gvardijan i čuvar svetišta fra Matija Koren darovao je domaćinima knjige o svetištu te male reljefe s likom Serafina Schöna.
Veleposlanik Andrlić otvorio je izložbu fotografija i pozvao prisutne da pogledaju film. Dugi pljesak na kraju filma najbolja je nagrada autorima za njihova djela. Bernardin Modrić darovao je film i gospođi Hegglin, time je općina Menzingen dobila vrijedan dokument o svom gotovo zaboravljenom sinu. Zakuskom u parteru vjećnice završena je ova vrlo lijepa večer.
tekst i foto: Ivan Ivić
Predsjednica općine Menzingen Margrit Hegglin pozdravlja goste.
Veleposlanik RH dr. Mladen Andrlić rekao je nekoliko riječi o Hrvatima u Švicarskoj.
Publika sluša referat o slikaru. Autor Urs Beat Frei.
Publika se okupila za projekciju filma.
Rino Gropuzzo, fra Matija Koren, velposlanik Andrlić, fra Lucijan Jagec i Bernardin Modrić.
Fra Matija Koren predaje poklone gospođi Hegglin.
Zakuska na kraju svečanosti.
Poklon i u ime grada Rijeke.
Zuger Trompetentrio pred veličanstvenom kulisom, barokni oltar s motivom Isusovog krštenja.
Fotograf Rino Gropuzzo i Ivan ivić.